Illum, il-Kummissjoni qed tippubblika rapport dwar l-implimentazzjoni tal-ewwel Inizjattiva tal-UE dwar il-Pollinaturi, li l-Kummissjoni adottat fl-2018 biex tindirizza t-tnaqqis tal-insetti pollinaturi selvaġġi. L-insetti pollinaturi huma kruċjali għall-funzjonament tal-ekosistemi, għas-sigurtà tal-ikel tagħna, għall-mediċini u għall-benessri tagħna. Madankollu, wieħed minn kull għaxar speċijiet tan-naħal u tal-friefet fl-Ewropa jinsab fix-xifer tal-estinzjoni u terz minnhom qed jonqsu. L-eżami mill-ġdid ippubblikat illum juri li sar progress sinifikanti fl-implimentazzjoni tal-azzjonijiet tal-inizjattiva, iżda għad hemm sfidi biex jiġu indirizzati d-diversi xprunaturi tat-tnaqqis. Ir-rapport juri li l-inizjattiva tibqa' għodda ta' politika utli li tippermetti lill-UE, lill-Istati Membri u lill-partijiet ikkonċernati jindirizzaw it-tnaqqis tal-pollinaturi. Sa tmiem l-2020 ġew implimentati aktar minn tletin azzjoni fi tliet oqsma ta' prijorità: it-titjib tal-għarfien dwar it-tnaqqis tal-pollinaturi; l-indirizzar tal-kawżi tat-tnaqqis tal-pollinaturi; l-involviment tal-pubbliku u l-promozzjoni tal-kooperazzjoni biex jitwaqqaf it-tnaqqis. Fost l-oħrajn, il-Kummissjoni nediet il-Pollinator Park – għodda diġitali interattiva biex tiżdied is-sensibilizzazzjoni dwar it-tnaqqis perikoluż tal-pollinaturi u biex timmobilizza azzjoni globali ħalli tindirizzah. Il-Pollinator Park hija esperjenza ta' realtà virtwali li sseħħ fl-2050 f'dinja fejn l-insetti pollinaturi għebu kważi għalkollox. Il-varjetà ta' attivitajiet fil-livell lokali, reġjonali, nazzjonali kif ukoll tal-UE wriet li l-pubbliku jirrikonoxxi l-problema u jinsab lest li jaġixxi. Abbażi tal-inizjattiva tal-UE dwar il-Pollinaturi, ġiet żviluppata skema mifruxa mal-UE kollha li timmonitorja l-ispeċijiet tal-pollinaturi biex jinftiehem aħjar l-istatus tal-popolazzjonijiet tagħhom u l-kawżi tat-tnaqqis tagħhom. Din daqt se tiġi introdotta fuq il-post, fl-UE kollha. Il-Kummissjoni stabbiliet sistema ddedikata ta' informazzjoni dwar il-pollinaturi u nediet sensiela ta' inizjattivi ta' riċerka mfassla apposta. Madankollu, jeħtieġ li jiżdiedu l-isforzi biex jiġu indirizzati b'mod partikolari t-telf ta' ħabitats fil-pajsaġġi tal-biedja u l-impatti tal-pestiċidi. L-Istrateġija tal-UE għall-Bijodiversità għall-2030, l-Istrateġija tal-UE mill-Għalqa sal-Platt u l-Pjan ta' Azzjoni tal-UE għal Tniġġis Żero jistabbilixxu objettivi speċifiċi biex jindirizzaw dan, bħall-espansjoni taż-żoni protetti u r-restawr tal-ekosistemi, il-promozzjoni tal-agrikoltura organika, ir-restawr ta' karatteristiċi tal-pajsaġġ b'diversità għolja fir-raba' u t-tnaqqis sinifikanti tal-impatti tal-pestiċidi u ta' inkwinanti ambjentali oħra li jagħmlu ħsara lill-pollinaturi. L-istrateġija l-ġdida tal-UE dwar l-adattament għat-tibdil fil-klima u l-ambizzjoni msaħħa dwar in-newtralità klimatika se jgħinu biex jittaffew l-impatti tat-tibdil fil-klima fuq il-pollinaturi. Il-Membri tal-Kulleġġ qalu: Il-Kummissarju għall-Ambjent, l-Oċeani u s-Sajd, Virginijus Sinkevičius qal: “It-tnaqqis allarmanti tal-insetti li jdakkru l-għelejjel u l-pjanti selvaġġi jpoġġi s-sigurtà tal-ikel f'riskju u jhedded is-sopravivenza tagħna u dik tan-natura kollha kemm hi. L-UE stabbiliet għodod ta' politika speċifiċi biex tindirizza t-tnaqqis tagħhom, immobilizzat azzjoni transsettorjali u għamlet progress sinifikanti fil-monitoraġġ tal-pollinaturi. Ir-rapport tal-lum juri biċ-ċar li jeħtieġ li nagħmlu aktar biex niġġieldu l-ixprunaturi ewlenin tat-tnaqqis kbir tagħhom. Se jkun kruċjali li jkun hemm aktar integrazzjoni tal-konservazzjoni tal-pollinaturi fil-Politika Agrikola Komuni u fil-qafas leġiżlattiv tal-pestiċidi.” Il-Kummissarju għas-Saħħa u s-Sikurezza Alimentari Stella Kyriakides qalet: “Il-protezzjoni tal-pollinaturi tagħna se tibqa' ambizzjoni kruċjali tal-Patt Ekoloġiku Ewropew u se tikkontribwixxi biex jintlaħqu l-objettivi tal-Istrateġija Mill-Għalqa sal-Platt, flimkien ma' tnaqqis ta' 50 % fl-użu u r-riskju tal-pestiċidi kimiċi. Meta napprovaw jew inneħħu mis-suq sustanzi attivi għall-protezzjoni tal-pjanti, dejjem inqisu l-importanza li jiġi żgurat livell għoli ta' protezzjoni tan-naħal u ta' pollinaturi oħra.” Il-Kummissarju għall-Agrikoltura Janusz Wojciechowski, qal: “L-agrikoltura u s-sigurtà tal-ikel jiddependu ħafna fuq il-pollinaturi, għalhekk jeħtieġ li jiġi indirizzat aktar it-tnaqqis inkwetanti tagħhom. Kif enfasizzat fir-rapport tal-lum, jeħtieġ li jiżdiedu l-isforzi dwar it-telf tal-ħabitats fil-pajsaġġi tal-biedja u l-impatti tal-pestiċidi. Il-Politika Agrikola Komuni futura, f'konformità mal-objettivi tal-Patt Ekoloġiku, għandha tikkontribwixxi bil-kbir għal dan billi tintroduċi ambizzjoni ambjentali u klimatika ogħla. Ngħidu aħna, biex il-bdiewa jirċievu l-fondi, se jkollhom jiddedikaw l-art tal-biedja għall-bijodiversità. Barra minn hekk, fil-qasam tar-riċerka u l-innovazzjoni, waħda mill-prijoritajiet hija li jinstabu alternattivi għall-użu tal-pestiċidi.” Il-passi li jmiss Fit-tieni nofs tal-2021, il-Kummissjoni se tniedi attivitajiet ta' konsultazzjoni biex tiġbor opinjonijiet u evidenza aktar komprensiva minn esperti, partijiet ikkonċernati u ċittadini għat-titjib possibbli tal-inizjattiva, billi tidentifika aktar miżuri għall-implimentazzjoni tal-objettivi fuq żmien twil tagħha. Il-Kummissjoni se tqis il-feedback li rċeviet u se tikkunsidra l-kamp ta' applikazzjoni għar-reviżjoni tal-Inizjattiva tal-UE dwar il-Pollinaturi. Sfond L-Inizjattiva tal-UE dwar il-Pollinaturi, li ġiet adottata f'Ġunju 2018, tippreżenta objettivi strateġiċi u sett ta' azzjonijiet li jridu jittieħdu mill-UE u mill-Istati Membri tagħha biex jindirizzaw it-tnaqqis tal-pollinaturi fl-UE u jikkontribwixxu għall-isforzi ta' konservazzjoni globali. Il-pollinaturi huma parti integrali minn ekosistemi b'saħħithom. Mingħajrhom, ħafna speċijiet ta' pjanti jonqsu fin-numru u eventwalment jgħibu flimkien mal-organiżmi li jiddependu fuqhom, u dan ikollu implikazzjonijiet ekoloġiċi, soċjali u ekonomiċi serji. Fl-UE biss, erbgħa minn kull ħames għelejjel u speċijiet ta' fjuri selvaġġi jiddependu, mill-inqas parzjalment, mid-dakkir permezz tal-annimali. Għal aktar informazzjoni Rapport: Progress fl-implimentazzjoni tal-Inizjattiva tal-UE dwar il-Pollinaturi Il-paġna web tal-Inizjattiva tal-UE dwar il-Pollinaturi EU Pollinator Information Hive - il-punt uniku ta' servizz diġitali għal azzjoni dwar il-pollinaturi Il-protezzjoni tan-naħal u l-approvazzjoni ta' sustanzi attivi Ir-riforma tal-politika agrikola komuni Pollinator Park - esperjenza virtwali interattiva